*****

ΚΑΝΟΝΙΣΜΟΣ (ΕΟΚ) αριθ. 1425/89 ΤΗΣ ΕΠΙΤΡΟΠΗΣ

της 24ης Μαΐου 1989

για την τροποποίηση του κανονισμού (ΕΟΚ) αριθ. 1822/77 περί λεπτομερειών εφαρμογής σχετικά με την είσπραξη της συνυπευθυνότητας στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1079/70 του Συμβουλίου της 17ης Μαΐου 1977 περί εισφοράς συνυπευθυνότητας και μέτρων που προορίζονται να διευρύνουν την αγορά στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1113/89 (2), και ιδίως το άρθρο 6,

Εκτιμώντας:

ότι ο κανονισμός (ΕΟΚ) αριθ. 1113/89 του Συμβουλίου εισήγαγε νέα ποσοστά προσφοράς από την 1η Απριλίου 1989· ότι είναι συνεπώς αναγκαίο να τροποποιηθούν ανάλογα το άρθρο 2 παράγραφος 1 και το άρθρο 5 παράγραφος 2 του κανονισμού (ΕΟΚ) αριθ. 1822/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1927/88 (4)·

ότι το άρθρο 1 παράγραφος 4 του κανονισμού (ΕΟΚ) αριθ. 1079/77 προβλέπει μειωμένο ποσοστό για τους μικρούς γαλακτοπαραγωγούς· ότι, για να επιτραπεί η άμεση εφαρμογή του, πρέπει να προσδιοριστεί ότι η μεμονωμένη ποσότητα αναφοράς των εν λόγω παραγωγών είναι εκείνη την οποία διαθέτουν την πρώτη ημέρα της έκτης περιόδου εφαρμογής της συμπληρωματικής εισφοράς δυνάμει του άρθρου 3 παράγραφος 2 και του άρθρου 3α του κανονισμού (ΕΟΚ) αριθ. 857/84 του Συμβουλίου της 31ης Μαρτίου 1984 περί των γενικών κανόνων για την εφαρμογή της εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 στον τομέα του γάλακτος και των γαλακτοκομικών προϊόντων (5), όπως τροποποιήθηκε τελευταία από τον κανονισμό (ΕΟΚ) αριθ. 1117/89 (6)·

ότι για να εφαρμοσθεί ορθά η απόφαση του Συμβουλίου ως προς τον καθορισμό σε 1,5 % της ενδεικτικής τιμής του ποσοστού εισφοράς από την 1η Απριλίου 1989, πρέπει να προβλεφθεί παρέκκλιση από τον μηχανισμό του άρθρου 7 του κανονισμού (ΕΟΚ) αριθ. 1822/77 εφόσον τα κράτη μέλη έχουν προτιμήσει το σύστημα της περιόδου των τεσσάρων εβδομάδων όσον αφορά τη λογιστική των παραδόσεων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1822/77 τροποποιείται ως εξής:

1. Στο άρθρο 1 παράγραφος 1, οι όροι «άρθρο 1 παράγραφος 2» αντικαθίστανται από τους όρους «άρθρο 1 παράγραφος 2 ή, ενδεχομένως, παράγραφος 3».

2. Στο άρθρο 2, οι παράγραφοι 1 και 2 αντικαθίστανται από το ακόλουθο κείμενο:

«1. Από την 1η Απριλίου 1989, το ποσό της εισφοράς ανά 100 χιλιόγραμμα γάλακτος αγελάδας είναι:

α) όσον αφορά το γενικό ποσοστό που αναφέρεται στο άρθρο 2 παράγραφος 11 του κανονισμού (ΕΟΚ) αριθ. 1079/77, 0,4176 Ecu·

β) όσον αφορά το μειωμένο ποσοστό που προκύπτει από την εφαρμογή του άρθρου 1 παράγραφος 4 του κανονισμού (ΕΟΚ) αριθ. 1079/77, 0,2784 Ecu.

2. Για την εφαρμογή του άρθρου 1 παράγραφος 4 πρώτο εδάφιο του κανονισμού (ΕΟΚ) αριθ. 1079/77, το μειωμένο ποσοστό που αναφέρεται στην παράγραφο 1 στοιχείο β) εισπράττεται για τις ποσότητες γάλακτος που παραδίδονται από τους παραγωγούς οι οποίοι, την πρώτη ημέρα της έκτης περιόδου εφαρμογής της συμπληρωματικής εισφοράς ή, σε περίπτωση χορηγήσεως ειδικής ποσότητας αναφοράς κατά τη διάρκεια της περιόδου δυνάμει του άρθρου 3 σημείο 2 και του άρθρου 3α του κανονισμού (ΕΟΚ) αριθ. 857/84 κατά την ημερομηνία της χορηγήσεως αυτής, διαθέτουν ατομική ποσότητα αναφοράς μικρότερη ή ίση από 60 000 χιλιόγραμμα.»

3. Στο άρθρο 3:

α) στην παράγραφο 1 εισαγωγική φράση, οι όροι «άρθρο 1 παράγραφος 2» αντικαθίστανται από τους όρους «άρθρο 1 παράγραφος 2 ή, κατά περίπτωση, παράγραφος 3»·

β) στην παράγραφο 3, το δεύτερο εδάφιο διαγράφεται·

γ) η παράγραφος 4 διαγράφεται.

4. Στο άρθρο 5:

α) στην παράγραφο 1, οι όροι «άρθρο 1 παράγραφος 2» αντικαθίστανται από τους όρους «άρθρο 1 παράγραφος 2 ή, ενδεχομένως, παράγραφος 3»·

β) στην παράγραφο 2, το πρώτο εδάφιο αντικαθίσταται από το ακόλουθο κείμενο:

«2. Από την 1η Απριλίου 1989, το ποσό της εισφοράς ανά 100 χιλιόγραμμα αποκορυφωμένου γάλακτος ή αποβουτυρωμένου γάλακτος που επωφελείται της ενισχύσεως που αναφέρεται στην παράγραφο 1 είναι:

α) όσον αφορά το γενικό ποσοστό που αναφέρεται στο άρθρο 2 παράγραφος 11 του κανονισμού (ΕΟΚ) αριθ. 1079/77, 0,4594 Ecu·

β) όσον αφορά το μειωμένο ποσοστό που αναφέρεται στο άρθρο 1 παράγραφος 4 του κανονισμού (ΕΟΚ) αριθ. 1079/77, 0,3062 Ecu.»

5. Στο άρθρο 7 προστίθεται το ακόλυοθο εδάφιο:

«Εντούτοις, κατά παρέκκλιση από το πρώτο εδάφιο, από την 1η Απριλίου 1989, τα ποσά που εισπράττονται είναι εκείνα που καθορίζονται στο άρθρο 2 παράγραφος 1 και στο άρθρο 5 παράγραφος 2.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Μαΐου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 131 της 26. 5. 1977, σ. 6.

(2) ΕΕ αριθ. L 118 της 29. 4. 1989, σ. 5.

(3) ΕΕ αριθ. L 203 της 9. 8. 1977, σ. 1.

(4) ΕΕ αριθ. L 169 της 1. 7. 1988, σ. 24.

(5) ΕΕ αριθ. L 90 της 1. 4. 1984, σ. 13.

(6) ΕΕ αριθ. L 118 της 29. 4. 1989, σ. 10.